Dié is die bankrekening vir jouFoto: Jarmoluk/Pixabay.com In 2017 is sterk mededinging in die mark vir persoonlike transaksionele bankrekeninge voortgesit. Dít is volgens die agtste jaarlikse uitgawe van die Solidariteit Bankkosteverslag wat vandag uitgereik is. Volgens Gerhard van Onselen, ekonomiese navorser verbonde aan die Solidariteit Navorsingsinstituut (SRI), is daar bewys van voortdurende sterk mededinging in die transaksionele bankruimte. “Die vier groot banke het weinig ruimte om fooie aan die onderpunt van die mark te verhoog, en dit is die gevolg van volgehoue druk van Capitec se aanbieding. Die banke kan ook nie toelaat dat die gaping tussen die bondelrekening wat aan middelinkomstegroepe bemark word en die goedkoper rekeninge te groot word nie, anders loop hulle die risiko dat kliënte na die goedkoper opsies sal oorskuif of eenvoudig na mededingers sal oorskakel,” het Van Onselen gesê. Van Onselen merk op in die lae-inkomste- en basiese bankruimte, te oordeel net na fooie, word Capitec vanjaar net-net geklop deur Absa se Transact-rekening, FNB se Easy Account en Nedbank se Pay-As-You-Use. “As die rente wat Capitec betaal in ag geneem word, is Capitec egter steeds, maar net-net, die goedkoopste rekening. Met dit in ag geneem, is Absa se Transact-rekening nou ’n werklik dwingende proposisie vir kliënte wat selde indien ooit meer as R2 000 in hul rekening hou,” voeg Van Onselen by. Met betrekking tot die vlagskiprekeninge van die vier groot banke wat aan kliënte met middelklasinkomste en gesofistikeerde bankbehoeftes bemark word, wys Van Onselen daarop dat Standard Bank se Elite Plus-rekening nie meer die goedkoopste opsie onder hierdie bondelrekeninge is nie. “Die Elite Plus-rekening van Standard Bank word nou getroef deur Absa se Gold Value Bundle-rekening en Nedbank se Savvy Plus-rekening. Nadat Nedbank onttrekkingsgeld vir kontant by kleinhandelaars afgeskaf het, is sy Savvy Plus-rekening vanjaar op hierdie vlak mededingend vir kliënte wat om enige rede nie Capitec as voorkeurbank wil gebruik nie,” sê Van Onselen. “Kliënte in die middelklasinkomstekategorie wat bankdienste sonder tierlantyntjies wil hê, kan dit egter lonend vind om Capitec en die relatiewe nuwe aanbieding van Old Mutual te oorweeg. Wanneer die rente op batige saldo’s en bestaande kitsbank- en takstrukture in aanmerking geneem word, is Capitec hier die sterkste proposisie,” voeg Van Onselen by. Vir rekeninge wat aan hoërmiddelklaskliënte bemark word, noem Van Onselen dat Absa se Platinum Value Bundle die ander banke beduidend klop as net koste in ag geneem word. “Koste is egter nie die enigste rede waarom kliënte hierdie duurder rekeninge oorweeg nie; dit sluit gewoonlik bykomende voordele in, en sulke voordele moet individueel oorweeg word,” voeg Van Onselen by. Die verslag toon ook dat byvoorbeeld die prys vir ’n midvlakbondelrekening nou al etlike jare lank op ongeveer R100 per maand staan; dit beteken ’n reëele daling in die prys van hierdie rekeninge as verbruikersinflasie in aanmerking geneem word. “Hoewel akkurate vergelyking van rekeninge oor tyd heen moeilik is weens veranderinge in die name en strukture van rekeninge, dui vergelykings van inflasie-aangepaste koste van soortgelyke rekeninge oor ŉ tydperk daarop dat daar oor die algemeen groot dalings was in die reëele koste van transaksionele bankdienste,” voeg Van Onselen by.